La Falla Nàquera- Lauri Volpi dedica la seua XIII Setmana Cultural a la pintura valenciana
2025-07-24

La Delegació de Cultura de la Falla Nàquera- Lauri *Volpi de Burjassot ja ho té tot preparat per a la celebració de la seua XIII Setmana Cultural. Aquest esdeveniment cultural, que començarà aquest divendres 8 de novembre a les 20.00 hores amb la seua inauguració en el Casal de la Falla, es centrarà en aquesta ocasió en la pintura valenciana, vista des de diferents enfocaments.

Després de la inauguració, a les 20.15 hores, tindrà lloc la lectura del programa de la Setmana Cultural i es donarà pas a la inauguració de les exposicions de pintura “Jesús García Sanchis” i “Pintura Valenciana” que es podran visitar del 8 al 10 i del 15 al 17 de novembre. A les 20.30 hores, tindrà lloc la presentació de la col·laboració solidària d’enguany,  de la mà de l’Associació Duchenne Parent Project i, després de la recepció als representants de les diferents comissions falleres de Burjassot i el photocall, tindrà lloc el vi d’honor.

El dissabte 9 de novembre, comissió celebrarà, des de les 17.30 hores, el Concurs i l’Exposició de Dibuix Infantil i, a les 18.30 hores tindrà lloc la marató de parchís, truc i oca per a majors i infantils. A les 21.30 hores serà el sopar de cabasset i, a les 22.30 hores, les finals de les diferents maratons de jocs de taula. Per a finalitzar el cap de setmana, el diumenge 10 de novembre a les 9.30 hores tindrà lloc l’excursió al Museu de Belles Arts de València.

Les activitats de la Setmana Cultural es reprendran el divendres 15 de novembre, a les 20.30 hores, en el Casal de la Falla amb l’estrena del play-back individual infantil i, a les 21.30 hores serà el sopar de recollida de fons per al Betlem 2019. El dissabte, l’activitat tindrà lloc a la vesprada quan, a partir de les 19.00 hores, comence la Gala de lliurament del X Certamen de Relats Curts Nàquera- Lauri Volpi.

Per a finalitzar la setmana, el diumenge 17 de novembre a les 10.30 hores serà l’exposició de selfies divertits i, a les 10.45 hores es realitzarà, un grafiti de l’escut de la Comissió a la porta del Casal, a càrrec d’Elrond Graffitti. Després de la seua realització, el propi Elrond, a les 12.30 hores, farà una xerrada.

A les 15.00 hores serà el tradicional dinar d’ arròs amb fesols i naps i, després, serà la votació dels millors selfies, la donació solidària a l’Associació Duchenne Parent Project i, a les 16.45 hores, la clausura de la XIII Setmana Cultural.